**Φιλοσοφία - Σκοπιμότητα**

Φιλοσοφία και Σκοπιμότητα του Προγράμματος «Υιοθέτησε μια Γραφίδα και ένα Διαβήτη- Από τα παιδιά για τα παιδιά »

1. Εισαγωγή

Το πρόγραμμα «Υιοθέτησε μια Γραφίδα και ένα Διαβήτη - Από τα παιδιά για τα παιδιά» έχει ως στόχο να καλλιεργήσει στους μαθητές την αίσθηση της υπεύθυνης πολιτειότητας σε τοπικό, εθνικό και παγκόσμιο επίπεδο. Ο κεντρικός άξονας εντάσσεται στην θεματική ενότητα «Ενδιαφέρομαι και Ενεργώ - Κοινωνική Συναίσθηση και Ευθύνη-Εθελοντισμός» και προωθεί βιώσιμες πρακτικές, ενισχύοντας την περιβαλλοντική ευαισθητοποίηση και κοινωνική υπευθυνότητα. Έχοντας την έγκριση της Διεύθυνσης Π.Ε. Δυτικής Θεσσαλονίκης από τη σχολική χρονιά 2023-2024, το πρόγραμμα εφαρμόζεται σε εννιά σχολεία. Ως αποτέλεσμα της εφαρμογής του μέχρι και σήμερα είναι η συλλογή, επιδιόρθωση, και διανομή 500 τσαντών, 200 κασετινών, τετραδίων μαζί με την απαραίτητη γραφική ύλη σε μαθητές και μαθήτριες που βρίσκονται σε ανάγκη και οι οποίοι /ες φοιτούν στο Δ.Σ. Λαγκαδικίων και έχουν προσφυγικό υπόβαθρο. Παράλληλα, γίνονται προσπάθειες να επεκταθεί το δίκτυο και σε εθνικό επίπεδο, ώστε να ωφεληθεί μεγαλύτερος αριθμός ατόμων, οργανισμών και Δομών.

2. Φιλοσοφία του Προγράμματος

«Υιοθετώ μια Γραφίδα και ένα Διαβήτη.»

Σκοπός Προγράμματος

Αφόρμηση του σχεδιασμού του προγράμματος στάθηκε το γεγονός, ότι η βιώσιμη ανάπτυξη και οι αειφορικές πρακτικές έχουν τοποθετηθεί στο επίκεντρο της ατζέντας των κρίσιμων παγκοσμίων ζητημάτων, στοχεύοντας στην πληροφόρηση και την ενεργοποίηση ατόμων και θεσμών με σκοπό την καθολική υιοθέτηση φιλικών προς το περιβάλλον στάσεων και πρακτικών, ώστε βαθμιαία να απομειωθεί η καταστροφική επίδραση των ανθρώπινων ενεργειών στα οικοσυστήματα (Aroonsrimorakot, Laiphrakpam, & Korattana, 2019). Πιο συγκεκριμένα η βιώσιμη ανάπτυξη έχει καταστεί αδήριτη ανάγκη με απώτερο στόχο αφενός την εξυπηρέτηση των αναπτυξιακών αναγκών της παρούσας γενιάς, χωρίς όμως να διακυβεύεται η επιβίωση των μελλοντικών (United Nations, 1987). Εναργέστατα μέτρα όπως η ορθολογική καταναλωτική συμπεριφορά, η μείωση των απορριμμάτων και η επαναχρησιμοποίηση των υλικών (Ebreo & Vining, 1994), τοποθετούνται στο επίκεντρο της ανάπτυξης των παγκόσμιων οικονομιών και σε αυτό ακριβώς το πλαίσιο η πρόταση της επαναχρησιμοποίησης των σχολικών ειδών και της γραφικής ύλης είναι σημαντικό να ενταχθεί στις σχολικές πρακτικές, αφού όχι μόνο επιμηκύνει την διάρκεια ζωής τους αλλά και μειώνει την ζήτηση για την παραγωγή και την αγορά καινούργιων. Επιπλέον τα επιδιορθωμένα προϊόντα μπορούν να διατεθούν σε άτομα, ιδρύματα και οργανώσεις για να εξυπηρετήσουν επείγουσες ή και μόνιμες ανάγκες μαθητών/τριών σε τοπικό και εθνικό επίπεδο. Οι ίδιες οι δράσεις λοιπόν, καλλιεργούν προκοινωνικές αντιλήψεις, οικολογικές συμπεριφορές και την επιχειρηματικότητα, αφού προσφέρουν την δυνατότητα δημιουργίας ενός δικτύου συνεργασίας και με άλλες σχολικές μονάδες και φορείς (European Commission & and others, 2013). Κατά πρώτον, η έννοια της επαναχρησιμοποίησης των βασικών σχολικών ειδών και κυρίως της γραφικής ύλης, όπως μολύβια, στυλό, γεωμετρικά όργανα, βιβλία και τετράδια τα οποία πλείστές φορές είναι αχρησιμοποίητα ή ελάχιστα χρησιμοποιημένα ευθυγραμμίζεται απόλυτα με τους στόχους της κυκλικής οικονομίας, ενός μοντέλου σχεδιασμένου επακριβώς για την σταδιακή απομείωση των σκουπιδιών και την ορθολογική εκμετάλλευση των ολοένα εξαντλούμενων φυσικών πόρων (Corona, Shen, Reike, Carren, & Worrell, 2019).Το συγκεκριμένο μοντέλο δίνει ιδιαίτερη έμφαση στο κλείσιμο της ψαλίδας ανάμεσα στην υπάρχουσα φιλοσοφία της υπερκατανάλωσης και στη χρηστή κατανάλωση διευκολύνοντας την μετάβαση από το τρίπτυχο -Αγοράζω -Χρησιμοποιώ -Πετάω στα σκουπίδια, στο τρίπτυχο Επαναχρησιμοποιώ-Επιδιορθώνω-Ανακαινίζω- Ανακυκλώνω (Geissdoerfer, Savaget, Bocken, & Hultink, 2017)). Ωστόσο, για να γίνει εφικτό το συγκεκριμένο όραμα είναι αναγκαία η ενεργοποίηση ατόμων και θεσμών και στο επίπεδο των σχολικών μονάδων το συγκεκριμένο πρόγραμμα εστιάζει αρχικά στην παραγωγική διαδικασία της γραφικής ύλης και την επίδραση της στο περιβάλλον, έχοντας ως βάση τις πολυάριθμες έρευνες που καταγράφουν τις άμεσες περιβαλλοντικές επιπτώσεις με σημαντικότερες την αποψίλωση των δασών ,την εξάντληση των υδάτινων πόρων, την κατανάλωση ενέργειας και την αύξηση των αερίων που ευθύνονται για το φαινόμενο του θερμοκηπίου και για την κλιματική αλλαγή (Unep, 2016)).Εν συνεχεία, το πρόγραμμα εστιάζει στην μόνιμη συμπεριφορική τροποποίηση, καθώς εξετάζει την διαφημιστική επιδραστικότητα στις καταναλωτικές συνήθειες των μαθητών/τριών παρέχοντας αντισταθμιστικά μέτρα απέναντι στην αλόγιστη κατανάλωση, αφού η επαναχρησιμοποίηση της γραφικής ύλης και τα θετικά αποτελέσματα της εκστρατείας μπορούν να λειτουργήσουν ως θετικοί ενισχυτές προκοινωνικών στάσεων και να συμβάλλουν στην καλλιέργεια της ενσυναισθητικής ικανότητας, της ενσυνειδητότητας και της πολιτειότητας (Batson, 1991). Συγκεκριμένα το θεωρητικό υπόβαθρο της συμπεριφορικής ψυχολογίας ενθαρρύνει τον σχεδιασμό και την εφαρμογή στοχευμένων εκπαιδευτικών παρεμβάσεων, που δύνανται να τροποποιήσουν την νοοτροπία λήψης αποφάσεων και τον τρόπο απόκρισης στα διάφορα ερεθίσματα (Gardner & Stern , 1996). Για παράδειγμα λοιπόν απλές παρωθήσεις, όπως η εύκολη πρόσβαση σε επαναχρησιμοποιούμενα υλικά στον χώρο της τάξης και του σχολείου ή η δωρεάν διάθεση τους σε άλλα άτομα και φορείς μπορούν να λειτουργήσουν ως θετικοί ενισχυτές και να τροποποιήσουν παγιωμένες συνήθειες, τόσο στο προσωπικό του σχολείου, όσο και στους μαθητές/τριες (Batson, 1991). Επιπλέον η συλλογή και η επιδιόρθωση και η επανένταξη της γραφικής ύλης μπορούν να γίνουν έναυσμα για την ανάπτυξη της επιχειρηματικότητας, καθώς οι ίδιοι οι μαθητές συναποφασίζουν για την διάθεση και προώθηση των επισκευασμένων και επιδιορθωμένων προϊόντων, και παράλληλα για την κοινοποίηση και αποδοχή της πρωτοβουλίας τους. Τέλος παρέχεται η δυνατότητα περαιτέρω εξέλιξης του συγκεκριμένου προγράμματος με την ένταξη του σε εθνικά και διεθνή δίκτυα που στηρίζουν την Οικολογία, τον εθελοντισμό και την Αειφορία, τοποθετώντας έτσι την σχολική μονάδα στο επίκεντρο των κοινωνικών εξελίξεων και προωθώντας την εξωστρέφεια και την αυτονομία της.

Συμπερασματικά, το σχολικό περιβάλλον και δη τα Εργαστήρια Δεξιοτήτων είναι το καταλληλότερο πλαίσιο, όπου σχεδιάζονται και υλοποιούνται δράσεις κοινής ωφέλειας που προάγουν την καλλιέργεια των ήπιων δεξιοτήτων και ενημερωμένων στάσεων ζωής.

# Βιβλιογραφία

Aroonsrimorakot, S., Laiphrakpam, M., & Korattana, C. (2019). Green office, its features and importance for sustainable environmental management: A comparative review in search for similarities and differences. *Interdisciplinary Research Review, 14*(5), σσ. 31-38.

Batson, C. D. (1991). *The Altruism Question: Toward a Social-Psychological Answer.* Lawerence Erlbaum. doi:https://doi.org/10.4324/9781315808048

Corona, B., Shen, L., Reike, D., Carren, J., & Worrell, E. (2019). Towards sustainable development through the circular economy—A review and critical assessment on current circularity metrics. *Resources, Conservation and Recycling, 151*.

Ebreo, A., & Vining, J. (1994). Conservation-wise consumers: Recycling and household shopping as ecological behavior. *Journal of Environmental System, 23*(2), σσ. 109-132.

European Commission , & and others. (2013). Entrepreneurship education: A guide for educators. *Entrepreneurship Unit, Directorate-General for Enterprise and Industry*.

Gardner, G., & Stern , P. (1996). *Gardner, G. T., & Stern, P. C. (1996). Environmental problems and human behavior (p. 369). Boston:.* Boston: Allyn and Bacon Boston.

Geissdoerfer, M., Savaget, P., Bocken, N. M., & Hultink, E. J. (2017). The Circular Economy--A new sustainability paradigm? *Journal of cleaner production, 143*, σσ. 757-768.

Unep, A. a. (2016). The Rise of Environmental Crime. *UNEP*.